અનિતા જોર જોરથી રડી રહી હતી અને બીક અને ગભરાટથી ધ્રૂજી રહી હતી.અનિતાને ગાડીમાં બેસાડી રવિએ વરસતા વરસાદમાં ગાડી મારી મૂકી.ગાડી જેટલી જોરથી આગળ વધી રહી હતી તેમ તેમ તેના મનના વિચારોની ગાડી તેના વીતી ગયેલ જીવન તરફ ભાગી રહી હતી.ત્યારે તે અઢાર વર્ષની મુગ્ધા હતી.ધનવાન પિતાની એકની એક દીકરી .રોજ સ્પોર્ટસ ક્લબમાં જીમમાં જાય.સુરેન્દ્ર એનો પર્સનલ ટ્રેઈનર.તેનું સુડોળ ,કસાએલ શરીર ,હમેશાં મળતા રાજ્ય કક્ષાના બોડી બિલ્ડર એવોર્ડ અને પર્સનલ ટ્રેઇનરના લીધે થતા સ્પર્શ કે મુગ્ધાવસ્થાનો આવેશ- તેને શું અસર કરી ગયું ખબર નથી પણ તેનાથી બાર વર્ષ મોટા સુરેન્દ્ર સાથે તેને પ્રેમ થઈ ગયો.આવીજ એક વરસાદી સંધ્યાએ પોતાનું સર્વસ્વ એને સોંપીને તે તેની સાથે ઘરમાંથી ભાગીને સુરેન્દ્ર ને પરણી ગઈ.ગુસ્સે ભરાએલ માતપિતાએ તેને ક્યારેય પોતાના ઘેર બોલાવી નહી.તેણે અને સુરેન્દ્રએ બેંકમાંથી લોન લઈને પોતાનું જીમ શરુ કર્યું.શરુઆતના થોડા દિવસો સારા ગયા પણ પછી સુરેન્દ્ર નો સાચો સ્વભાવ બહાર આવી ગયો.